Správa o činnosti DHZ Košolná za rok 2020

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

V roku 2020 sme boli v rámci Plánu plošného rozmiestnenia síl a prostriedkov zaradení v kategórii B. Pre rok 2021 sme taktiež podali žiadosť o zaradenie do B kategórie. Ako organizácia zaradená do B kategórie sme získali v tomto roku dotácie z MVSR vo výške 3 000 euro. V roku 2020 sme tieto dotácie použili na nákup ochranných prostriedkov a dezinfekcie v súvislosti s Covid-19 a na nákup úložného systému do šatne v hasičskej zbrojnici.
V rámci štátnej podpory obecných dobrovoľných hasičských zborov sme v roku 2020 získali ďalšiu dotáciu na prestavbu hasičskej zbrojnice vo výške necelých 5 000 euro.
b. Školenia členov DHZ Košolná

V roku 2020 sa v marci traja naši členovia zúčastnili školenia Základná príprava (Marek Jakubčík, Soňa Hornáková, Veronika Kramárová) a jeden člen absolvoval lekárske testy na vedenie vozidiel s právom prednosti v jazde (Marek Jakubčík). Po dlhšom čase máme ďalšieho vodiča na hasičské auto.

c. Taktické cvičenia a IMZ
V tomto roku neboli zo strany okrskov, okresu ani HaZZ organizované žiadne spoločné taktické cvičenia ani IMZ. Vykonali sme jedno miestne taktické cvičenie, pri ktorom sme sa zamerali na prácu s novým hasičským autom Iveco Daily. Taktiež sme v spolupráci s Obecným úradom zvládli niekoľko mesačný administratívny proces na pridelenie vysielacích frekvencií a možnosť používať vysielačky, ktoré sú súčasťou nového hasičského auta. Po sprevádzkovaní vysielačiek sme vykonali zaškolenie členov zásahového tímu na obsluhu vysielačiek.
2) Prevencia pred požiarmi, praktická činnosť pri likvidácii požiarov a živelných udalostí
a. Prevencia
V roku 2020 sme nepokračovali vo výkone preventívnych prehliadok objektov, ktoré nie sú v pôsobnosti Okresného riaditeľstva HaZZ Trnava a nebytových priestorov rodinných domov. Ak nám to situácia umožní budeme v tejto činnosti pokračovať v budúcom roku. 
V rámci prevencie sme zabezpečili odvysielanie rozhlasových relácií a oznamov o zvýšenom požiarnom nebezpečenstve a prezentovali sme materiály o protipožiarnej ochrane na informačnej tabuli DHZ Košolná. 

b. Výjazdy k požiarom a živelným udalostiam
V roku 2020 nevznikol v našej obci požiar, živelná udalosť a neboli sme vyzvaní na zásah mimo nášho územia operačným strediskom HaZZ.  
V súvislosti s pandémiou Covid-19 sme vykonávali dezinfekciu verejných priestorov v obci ako detské ihriská, ihrisko, autobusové zastávky, lavičky, zábradlia, schodiská na bytovkách, kontajnery na odpad. Pri celoplošnom testovaní sme tímu vykonávajúcemu testovanie v našej obci poskytli súčinnosť počas testovania a zabezpečili sme pravidelnú dezinfekciu priestorov počas testovania.

3) Práca s mládežou, hasičský šport

a. hasičský šport
V letných mesiacoch sme zabezpečili tréningy pre naše súťažné družstvo. Okrem tréningov sme riešili aj stav a doplnenie športovej výstroje. Keďže boli všetky plánované súťaže v tomto roku zrušené, tréningy boli zamerané na prípravu pre budúcoročnú sezónu. Rok 2021 bude pre nás dôležitý, lebo je postupový, je možnosť opäť zabojovať o čo najlepší výsledok v hasičskom športe. Špeciálne pre nás je dôležitý v tom, že pre náš súťažný tím bude posledný v kategórii dorastencov. Je však otázne, či sa budú organizovať hasičské súťaže a akcie. Robíme všetko preto aby bol budúci rok úspešný. Verím, že sa nám podarí čo najlepšie zúročiť štvorročné skúsenosti súťažného tímu dorastencov.
b. práca s mládežou
Vzhľadom na vzniknutú situáciu sme v roku 2020 neorganizovali žiadnu z našich akcií venovaných deťom. Ak to okolnosti umožnia budeme s našimi akciami pre deti pokračovať v budúcom roku.

4) Činnosť v obci, akcie a aktivity DHZ, verejnoprospešné práce

a. akcie a aktivity DHZ Košolná

DHZ Košolná organizoval v tomto roku pre občanov len jednu zo svojich akcií pre občanov a deti a tou bol ples. 
b. verejnoprospešné práce

V oblasti verejnoprospešných prác sme v tomto roku na požiadanie občanov, alebo starostu obce vykonali nasledujúce akcie:

· apríl – prečistenie studne na ihrisku
· apríl – prečistenie kanalizácie na Borovej (na žiadosť nášho člena)

· máj – polievanie trávnika pred škôlkou
· jún – prečistenie studne vo Zvončíne
· september – brigáda na starom kostole

5) Starostlivosť o techniku a pridelené priestory
a. technika
V oblasti starostlivosti o zásahovú techniku sme v tomto roku riešili len bežnú – prevádzkovú údržbu techniky. Boli vykonávané kondičné jazdy, kontroly a preskúšanie techniky, čistenie, premazanie a zazimovanie techniky. V hasičskom aute Iveco Daily boli sprevádzkované vysielačky a auto bolo na predpísanej garančnej kontrole v autorizovanom servise. Vzhľadom na prebiehajúcu prestavbu hasičskej zbrojnice je všetka technika uložená v náhradných priestoroch.
V oblasti športovej výstroje bola pre potreby súťažného družstva doplnená športová výstroj na požiarny útok – 1 hadica B, 2 hadice C, koncovka na savicu, 2 koncovky na prúdnice. 
Počas roka pretrvávali problémy s prehrievaním športovej PPS 1960. Na jeseň bola zavezená do servisu do firmy Firesystem.
b. pridelené priestory
V máji začali práce na prestavbe hasičskej zbrojnice. Predtým bolo potrebné uvoľniť všetky priestory hasičskej zbrojnice a všetko vysťahovať do náhradných priestorov. Uložiť všetky veci a techniku na jedno miesto nebolo možné. Pomoc s náhradnými priestormi nám poskytol fitness klub KROTON, naši členovia ako aj súkromné firmy. Do hasičskej zbrojnice by sme sa mali vrátiť v priebehu budúceho roka.
6) Členská základňa
V tomto roku sme v rámci organizácie neriešili žiadne personálne otázky ako prijímanie, vyraďovanie, či povyšovanie členov. 

Územná organizácia DPO SR v Trnave udelila dvom našim členom „Čestné uznanie za aktívnu činnosť a plnenie úloh“ (Ing. Ľubomír Tollarovič, Mgr. Igor Rábara).
Počet členov:
35
Muži:

31
Ženy:

4
Prijatí:
0
Vyradení:
0
Povýšenia:

0
Medaily:

0
Záverečné zhodnotenie činnosti
Nezvyčajná situácia v podobe pandémie, ktorá zasiahla celú spoločnosť ovplyvnila aj dianie v našej organizácii. Boli zrušené plánované aktivity ako školenia, taktické cvičenia, športové a spoločenské podujatia. Avšak ani napriek obmedzeniam činnosť v našej organizácii neustala. V prvom polroku sa nám podarilo zúčastniť sa školenia, urobiť miestne taktické cvičenie a stihli sme aj letné tréningy. V druhom polroku sme sa zamerali najmä na práce okolo hasičskej zbrojnice a údržbu techniky. Samozrejme sme plne rešpektovali a rešpektujeme opatrenia a nariadenia v súvislosti s pandémiou, poskytli sme pomoc a súčinnosť pri zabezpečovaní bezpečnostných opatrení. 
Dúfam, že v budúcom roku sa vráti naša činnosť do starých koľají a budeme môcť fungovať v plnom rozsahu.
Na záver by som sa chcel poďakovať najmä starostovi a pracovníkom Obecného úradu za spoluprácu pri činnostiach ako sprevádzkovanie vysielačiek a zabezpečenie všetkých potrebných záležitostí ohľadom prestavby hasičskej zbrojnice. Poďakovanie patrí taktiež všetkým, ktorí nám pomohli pri dočasnom uložení techniky a členom, ktorí pomohli pri sťahovaní zbrojnice a zúčastnili sa aktivít počas roka.









.................................................

veliteľ DHZ Košolná

        Ing. Ľubomír Tollarovič               

